b'\n_START_ARTICLE_\nOpel\n_START_SECTION_\nAlkuvaiheet\n_START_PARAGRAPH_\nAdam Opelin perustama Opel aloitti liiketoimintansa 21. tammikuuta 1862 tuottamalla kodintavaroita, kuten ompelukoneita. Autojen valmistus alkoi vuonna 1899 Opel-Lutzmann-nimell\xc3\xa4, ja kahden vuoden j\xc3\xa4lkeen yhti\xc3\xb6 allekirjoitti lisenssisopimuksen ranskalaisen Automobiles Darracq S.A.:n kanssa autojen valmistuksesta Opel-Darracq-nimell\xc3\xa4. Autot rakennettiin Opelin rungoilla ja Darracqin koreilla, ja niiss\xc3\xa4 oli voimanl\xc3\xa4hteen\xc3\xa4 kaksisylinterinen moottori. 1920-luvun lopussa Fritz von Opel rakensi my\xc3\xb6s rakettimoottorilla liikkuvia autoja, rakettimoottoripy\xc3\xb6r\xc3\xa4n, -lentokoneen ja -junanvaunun.\n_START_SECTION_\n1920\xe2\x80\x931945\n_START_PARAGRAPH_\n1920-luvun alussa Opelista tuli ensimm\xc3\xa4inen saksalainen autonvalmistaja, joka k\xc3\xa4ytti tehtaillaan liukuhihnatuotantoa. Ensimm\xc3\xa4inen liukuhihnalla valmistettu malli oli vuonna 1924 esitelty Opel Laubfrosch. Vuonna 1929 Opel siirtyi yhdysvaltalaisen General Motorsin (GM) omistukseen._NEWLINE__NEWLINE_Vuodesta 1930 l\xc3\xa4htien Opel valmisti Opel Blitz -kuorma-automallia. Siit\xc3\xa4 tuli toisessa maailmansodassa laajasti k\xc3\xa4ytetty Saksan maavoimissa. Blitz osoittautui monik\xc3\xa4ytt\xc3\xb6iseksi, ja siit\xc3\xa4 valmistettiin erilaisia versioita, kuten esimerkiksi kentt\xc3\xa4ambulansseja ja komentoajoneuvoja.\n_START_SECTION_\n1945\xe2\x80\x931970\n_START_PARAGRAPH_\nHenkil\xc3\xb6automalli Opel Olympia palasi sodan j\xc3\xa4lkeen takaisin tuotantoon vuoden 1947 lopulla. Vuotta my\xc3\xb6hemmin aloitettiin uudelleen my\xc3\xb6s Kapit\xc3\xa4n-mallin valmistus. Vuosina 1947\xe2\x80\x931956 Neuvostoliitossa valmistettiin Moskvit\xc5\xa1 400 -mallia, joka perustui ennen sotaa valmistettuun Opel Kadettiin. Vuonna 1962 esiteltiin 20 vuoden tauon j\xc3\xa4lkeen uusi Opel Kadett -niminen perheautomalli, josta tuli luokassaan suosittu auto. Opelit ilmestyiv\xc3\xa4t Yhdysvalloissa katukuvaan omalla nimell\xc3\xa4\xc3\xa4n my\xc3\xb6h\xc3\xa4\xc3\xa4n 1960-luvulla, kun Buick-kauppiaat myiv\xc3\xa4t maahantuotuja autoja.\n_START_SECTION_\n1970\xe2\x80\x932010\n_START_PARAGRAPH_\n1970-luvulla Kadett s\xc3\xa4ilytti asemansa perheautomarkkinoilla. Vuonna 1970 esiteltiin Kadettin ja Rekordin v\xc3\xa4liin sijoittuva Opel Ascona. Pienempien autojen luokkaan Opel esitteli vuonna 1982 Corsa-mallinsa. Asconan korvasi mallistossa vuonna 1988 Vectra, jonka tekniikkaan pohjautui my\xc3\xb6s vuotta my\xc3\xb6hemmin esitelty urheiluautomalli Calibra. Kadettin korvaajaksi puolestaan tuli vuonna 1991 Opel Astra. 1990-luvulla Opel myi maasturimalleja Fronteraa ja Montereyta, jotka pohjautuivat japanilaisen Isuzun malleihin._NEWLINE_1990-luvulla Euroopassa alkoi tila-autobuumi, ja vuosituhannen vaihteessa Opel toi markkinoille kolme tila-automallia. Ensimm\xc3\xa4isen\xc3\xa4 esiteltiin vuonna 1996 Opel Sintra, joka oli uudelleennimetty Pohjois-Amerikassa myyty Chevrolet/Pontiac Trans Sport. Se korvattiin kuitenkin jo vuonna 1999 Astraan perustuvalla Zafiralla. Vuonna 2003 markkinoille tuli Corsaan pohjautuva pieni tila-automalli Opel Meriva._NEWLINE_Lippulaivamalli Omegan tuotanto p\xc3\xa4\xc3\xa4ttyi vuonna 2003, jolloin mallistoon j\xc3\xa4\xc3\xa4nytt\xc3\xa4 aukkoa t\xc3\xa4ydensiv\xc3\xa4t aiempaa suuremmaksi kasvanut Vectra ja siihen perustuva ylellinen hatchback-malli Signum. 20 vuotta kest\xc3\xa4nyt Vectran aikakausi p\xc3\xa4\xc3\xa4ttyi vuonna 2008. T\xc3\xa4ll\xc3\xb6in esiteltiin sen korvaava Insignia, jonka varusteluun ja laatuvaikutelmaan pyrittiin panostamaan aiempaa enemm\xc3\xa4n._NEWLINE__NEWLINE_Lokakuussa 2004 Opelin ty\xc3\xb6ntekij\xc3\xa4t meniv\xc3\xa4t lakkoon kuudeksi p\xc3\xa4iv\xc3\xa4ksi, koska yhti\xc3\xb6 ilmoitti karsivansa 12\xc2\xa0000 ty\xc3\xb6paikkaa. Yhti\xc3\xb6n p\xc3\xa4\xc3\xa4t\xc3\xb6s juontui matalasta ajoneuvojen kysynn\xc3\xa4st\xc3\xa4 Euroopassa, jossa Opelin toiminta oli tappiollista. Lakko vaikutti suuresti yhti\xc3\xb6n tuotantokapasiteettiin. Neuvottelut ovat viel\xc3\xa4kin ty\xc3\xb6n alla, kun sopimusta molempien osapuolien tyydytt\xc3\xa4miseksi ei ole saatu aikaan.\n_START_SECTION_\nTalousvaikeudet ja myyntiaikeet\n_START_PARAGRAPH_\nOpel ajautui kev\xc3\xa4\xc3\xa4ll\xc3\xa4 2009 vakaviin taloudellisiin vaikeuksiin sen yhdysvaltalaisen emoyhti\xc3\xb6n GM:n k\xc3\xa4yty\xc3\xa4 vuosien 2008\xe2\x80\x932009 vaihteessa konkurssin partaalla. Opelin pelastussuunnitelman yhten\xc3\xa4 vaihtoehtona esitettiin sen irrottamista GM:st\xc3\xa4 ja liitt\xc3\xa4mist\xc3\xa4 johonkin sopivaan eurooppalaiseen kumppaniin. Er\xc3\xa4\xc3\xa4ss\xc3\xa4 vaiheessa p\xc3\xa4\xc3\xa4tettiin s\xc3\xa4ilytt\xc3\xa4\xc3\xa4 Opel osana GM:\xc3\xa4\xc3\xa4 mutta aiempaa itsen\xc3\xa4isemp\xc3\xa4n\xc3\xa4. GM, joka itse p\xc3\xa4\xc3\xa4tyi kes\xc3\xa4ll\xc3\xa4 2009 velkasaneeraukseen, p\xc3\xa4\xc3\xa4tti kuitenkin lopulta hankkiutua eroon Opelista._NEWLINE_Toukokuun 2009 lopulla Saksan valtion johtamissa neuvotteluissa suunniteltiin Opelin myymist\xc3\xa4 kanadalaisen autonosavalmistaja Magna Internationalin ja Sberbankin muodostamalle konsortiolle, jolloin GM pit\xc3\xa4isi 35 prosenttia yhti\xc3\xb6st\xc3\xa4 ja Opelin ty\xc3\xb6ntekij\xc3\xa4t 10 prosenttia. Opelia on oltu myym\xc3\xa4ss\xc3\xa4 my\xc3\xb6s belgialaiselle RHJ-sijoitusrahastolle, koska GM ei halua ven\xc3\xa4l\xc3\xa4isen GAZin saavansa haltuunsa sen tekniikkaa ja olisi valmis ostamaan yhti\xc3\xb6n takaisin taloustilanteensa parantuessa. Saksan hallitus on puolestaan huolestunut ty\xc3\xb6paikoista p\xc3\xa4\xc3\xa4omasijoittajien k\xc3\xa4siss\xc3\xa4, ja valmiina rahoittamaan Opelia, kun Magna-kauppa toteutui._NEWLINE_10. syyskuuta 2009 GM teki p\xc3\xa4\xc3\xa4t\xc3\xb6ksen Opelin 55 prosentin enemmist\xc3\xb6n myynnist\xc3\xa4 Magna-Sberbank-konsortiolle, mutta perui sen marraskuussa, huolimatta siit\xc3\xa4 ett\xc3\xa4 yhti\xc3\xb6 oli jo saanut 1,5 miljardin Yhdysvaltain dollarin lainan Saksan valtiolta osana kaupan toteutumista._NEWLINE_Vuonna 2014 Volkswagen oli halukas ostamaan Opelin General Motorsilta, mutta kauppa j\xc3\xa4i toteutumatta hintaerimielisyyksien vuoksi.\n_START_SECTION_\n2010\xe2\x80\x93\n_START_PARAGRAPH_\n2010-luvun t\xc3\xa4ysin uusia Opel-malleja ovat muun muassa 2011 esitelty hybridiauto Opel Ampera, crossover-malli Mokka (2012) sek\xc3\xa4 pieni kolmiovinen Adam, jonka tavaramerkkin\xc3\xa4 on r\xc3\xa4\xc3\xa4t\xc3\xa4l\xc3\xb6it\xc3\xa4vyys. Opelin ensimm\xc3\xa4inen t\xc3\xa4yss\xc3\xa4hk\xc3\xb6auto on Pariisin auton\xc3\xa4yttelyss\xc3\xa4 2016 esitelty Ampera-e._NEWLINE__NEWLINE_Opel k\xc3\xa4ynnisti \xe2\x80\x9d7 in 17\xe2\x80\x9d -nimell\xc3\xa4 kutsutun malliuudistusohjelmansa, jonka tarkoituksena oli tuoda vuoden 2017 aikana markkinoille seitsem\xc3\xa4n t\xc3\xa4ysin uutta tai uudistettua mallia. Uusia malleja ovat muun muassa PSA-konsernin kanssa yhteisty\xc3\xb6ss\xc3\xa4 kehitetyt crossoverit Crossland X ja Grandland X sek\xc3\xa4 Geneven auton\xc3\xa4yttelyss\xc3\xa4 kev\xc3\xa4\xc3\xa4ll\xc3\xa4 esitelty toisen sukupolven Opel Insignia._NEWLINE__NEWLINE_Helmikuussa 2017 General Motors k\xc3\xa4ynnisti neuvottelut Groupe PSA:n kanssa Opel- ja Vauxhall-merkkien myymisest\xc3\xa4 ranskalaiskonsernille. Kauppa varmistui maaliskuussa, ja sen hinnaksi tuli 2,2 miljardia euroa.\n_START_SECTION_\nEuroopan ulkopuoliset markkina-alueet\n_START_PARAGRAPH_\nMonet GM:n 2000-luvulle saakka maailmanlaajuisesti myym\xc3\xa4t autot ovat Opelin suunnittelemia, esimerkiksi Corsa, Astra, Vectra ja Omega. Opel-malleja myyd\xc3\xa4\xc3\xa4n my\xc3\xb6s muiden GM-br\xc3\xa4ndien alla, kuten Vauxhall Yhdistyneess\xc3\xa4 kuningaskunnassa, Holden Australaasiassa ja Chevrolet Latinalaisessa Amerikassa. Omegaa myytiin v\xc3\xa4h\xc3\xa4n aikaa my\xc3\xb6s Yhdysvalloissa nimell\xc3\xa4 Cadillac Catera, mutta menestys oli heikkoa. Ensimm\xc3\xa4iset Daewoon Etel\xc3\xa4-Koreassa valmistamat autot pohjautuivat Opel Kadettiin (nykyisin Astra) ja suurempaan Rekordiin (my\xc3\xb6hemmin Omega)._NEWLINE_Opel on GM:n p\xc3\xa4\xc3\xa4merkki Euroopassa lukuun ottamatta Yhdistynytt\xc3\xa4 kuningaskuntaa, jossa GM:n toinen eurooppalainen tyt\xc3\xa4ryhti\xc3\xb6 Vauxhall Motors k\xc3\xa4ytt\xc3\xa4\xc3\xa4 viel\xc3\xa4kin omaa br\xc3\xa4ndi\xc3\xa4\xc3\xa4n. Vauxhallin mallit olivat ennen 1970-lukua t\xc3\xa4ysin eri suunnittelua kuin Opelit. Opel-merkki katosi suurimmaksi osaksi Yhdistyneest\xc3\xa4 kuningaskunnasta vuonna 1981, kun Vauxhallin ja Opelin myyntisopimukset yhdistettiin. T\xc3\xa4ll\xc3\xb6in vain Mantaa myytiin Opelina, kunnes sen valmistus lopetettiin 1988._NEWLINE_Vauxhall alkoi k\xc3\xa4ytt\xc3\xa4\xc3\xa4 Opelin nimi\xc3\xa4 malleissaan, poikkeuksena Kadett, jonka korvasi Astra vuonna 1991. T\xc3\xa4t\xc3\xa4 nime\xc3\xa4 Vauxhall k\xc3\xa4ytti jo aikaisemmin. Kuitenkin jopa muissa vasemmanpuoleisen liikenteen maissa Euroopassa, kuten Irlannissa, johtava GM:n merkki on nykyisin Opel, vaikkakin monia maahantuotuja Vauxhalleja n\xc3\xa4kee silti irlantilaisilla teill\xc3\xa4. Irlannin Opel sponsoroi monia vuosia maan jalkapallomaajoukkuetta k\xc3\xa4ytt\xc3\xa4en mainoslausetta \xe2\x80\x9dIrlannin ykk\xc3\xb6stukija\xe2\x80\x9d._NEWLINE_Jotkut ovat ehdottaneet, ett\xc3\xa4 Vauxhall-merkki pit\xc3\xa4isi lakkauttaa Yhdistyneess\xc3\xa4 kuningaskunnassa ja korvata Opelilla. T\xc3\xa4m\xc3\xa4 harmonisoisi GM:n markkinastrategian Euroopassa. Vauxhall on kuitenkin vastustanut t\xc3\xa4t\xc3\xa4, koska sen br\xc3\xa4ndi on tunnettu ja autojen tukkuostajat, jotka ovat sen p\xc3\xa4\xc3\xa4asiakkaita, eiv\xc3\xa4t kannata Opeleiksi nime\xc3\xa4mist\xc3\xa4.'